Riebeek-Kasteel

Riebeek-Kasteel is 'n skilderagtige dorpie aan die voet van die 946 m hoë vrystaande Kasteelberg in die distrik Swartland, Wes-Kaap, Suid-Afrika.

Die eerste Europeërs wat die vallei besoek het, was 'n geselskap onder leiding van korp. Cruythoff, uitgestuur deur Jan van Riebeeck, na wie die berg, dorpie en aanliggende Riebeek-Wes genoem is.

Wapen 
Riebeeck-Kasteel is in 1975 tot munisipaliteit geproklameer.  Die munisipale raad het in 1978 'n wapen by die Buro vir Heraldiek geregistreer.  Dit is op Jan van Riebeeck se familiewapen gebaseer : In  rooi,  drie  goue ringe en 'n gekanteelde skildhoof, alles van goud. Die helmteken was 'n rooi muurkroon, en die wapenspreuk "Vires in arduis".

NG gemeente 
 Vir hoofartikel sien NG gemeente Riebeek-Kasteel
Die kerkraad van die moedergemeente Swartland (op Malmesbury) het in 1854 besluit om vir die lidmate wat agter die Riebeek-Kasteelberg (soos dit onder meer destyds genoem is) 'n hulpkerk op te rig. Ds. J.C. Moorrees, wat 48 jaar lank leraar van Swartland was en na wie Moorreesburg genoem is, het die hulpkerk op 15 Mei 1856 ingewy, een maal per maand daar buitekerk gehou en een maal elke drie maande die sakramente bedien. In 1862 rig die plaaslike NG lidmate 'n versoekskrif aan die kerkraad waarin hulle vra dat Riebeek-Kasteel afgestig moet word. Die kerkraad het die versoek die volgende haar toegestaan. By gebrek aan fondse en omdat die lidmate maar min was, het ds. Moorrees, as konsulent, die gemeente nog tot 1880 bedien.

Ds. J.S. Human, voorheen van Namakwaland, is op 8 April 1881 op Riebeek-Kasteel as eerste leraar bevestig. Hy dien tot 1908. Sy opvolger, ds. Pieter de Waal, dien van 1909 tot 1920, en dit was in sy dienstyd dat die huidige kerkgebou, wat bo die dorpie uittroon, teen 'n totale koste van £6 000 ingewy is. Die lidmaattal het teen omstreeks 1950 op sowat 450 gestaan en teen 2010 op sowat 500.

Toerisme 
Riebeek-Kasteel huisves jaarliks die Olyffees wat honderde besoekers van oral oor lok. Die Royal Hotel is smaakvol opgeknap en langs die geskiedkundige kerkgebou geleë. Die vallei beskik oor talle wynplase, onder meer Allesverloren, olyfboerderye, gastehuise en restaurante. Dit is 'n gewilde naweek-toevlugsoord vir stedelinge en ook 'n slaapdorp vir pendelaars wat elders werk.

Sien ook 
 Lys van dorpe in Suid-Afrika
 Pieter Cruythoff-monument

Bronne 
 Bulpin, T.V., 2001. Discovering Southern Africa. Cape Town: Discovering Southern Africa Publications cc.
 Rosenthal, Eric, 1978. Encyclopaedia of Southern Africa. Cape Town and Johannesburg: Juta and Company Limited.
 Olivier, ds. P.L. (samesteller), 1952. Ons gemeentelike feesalbum. Kaapstad en Pretoria: N.G. Kerk-uitgewers.

Eksterne skakels 
 Toeriste-inligting

Nedersettings in die Wes-Kaap